b'\n_START_ARTICLE_\nTransferproblematikken\n_START_SECTION_\nForskellige teoretikeres syn p\xc3\xa5 transfer\n_START_PARAGRAPH_\nEdward Thorndike h\xc3\xb8rer under det klassiske syn p\xc3\xa5 transferproblematikken og mener, at det der overf\xc3\xb8res er de helt konkrete handlinger individet udf\xc3\xb8rer. Han siger dermed, at transfer opst\xc3\xa5r n\xc3\xa5r noget specifikt indhold af et emne er n\xc3\xb8dvendigt at kunne for at l\xc3\xa6re et andet emne. I en undervisningssituation kunne det v\xc3\xa6re konkrete handlinger som at skrive tydeligt p\xc3\xa5 tavlen, tale p\xc3\xa6nt til sine medstuderende, r\xc3\xa6kke h\xc3\xa5nden op n\xc3\xa5r man vil sige noget osv. Disse konkrete handlinger overf\xc3\xb8res til en anden situation, hvor de bruges p\xc3\xa5 pr\xc3\xa6cis samme m\xc3\xa5de uafh\xc3\xa6ngig af konteksten._NEWLINE_Charles Hubbard Judd, der ligeledes h\xc3\xb8rer under det klassiske syn, har derimod den mening, at det er de generelle strategier for handlinger, der skal overf\xc3\xb8res. I et kursus for kommende undervisere ville transferproblematikken for Judd best\xc3\xa5 i, at adjunkterne skulle l\xc3\xa6re de studerende nogle generelle strategier \xe2\x80\x93 eksempelvis hvordan de skal involvere dem i undervisningen. Det er s\xc3\xa5 disse generelle kompetencer, der overf\xc3\xb8res til brug i en anden situation. Transfer opst\xc3\xa5r s\xc3\xa5ledes n\xc3\xa5r den samme strategi eller det samme princip, som var l\xc3\xa6rt i opgave x, ogs\xc3\xa5 kan anvendes i opgave y. Ud fra disse generelle strategier f\xc3\xb8lger s\xc3\xa5 de konkrete handlinger som Thorndike taler om._NEWLINE_Under det kognitive syn p\xc3\xa5 transferproblematikken h\xc3\xb8rer flere teoretikere, bl.a. Sternberg (muligvis Robert Sternberg) og Ernst von Glasersfeld. Perspektivet er stadig opgaveorienteret som Thorndikes og Judds. Teoretikere her mener, at transfer sker ved overf\xc3\xb8rsel af l\xc3\xa6rte skemaer. I en undervisningssituation ville man opdele efter typer af studerende, typer af undervisningssituationer, typer af undervisningsfag osv, og s\xc3\xa5 tilrettel\xc3\xa6gge undervisningen efter disse skemaer. Transfer er s\xc3\xa5ledes at bruge de l\xc3\xa6rte skemaer andre steder og dette g\xc3\xb8res helt automatisk if\xc3\xb8lge disse teoretikere._NEWLINE_Carl Bereiter har ogs\xc3\xa5 et individuelt perspektiv p\xc3\xa5 transferproblematikken ligesom de f\xc3\xb8romtalte teoretikere og mener, at der ikke eksisterer nogen egentlig transfer. vi har nogle dispositioner, og det er disse der overf\xc3\xb8res fra situation til situation. Hvis man eksempelvis har en disposition for at forholde sig tavs og blot lytte til andre, vil man automatisk ops\xc3\xb8ge situationer, hvor man ikke beh\xc3\xb8ver at sige noget, og hvor man kan lytte til andre. En undervisningssituation vil med dette teoretiske syn handle om at udvikle disse dispositioner i den \xc3\xb8nskede retning. Underviser skal eksempelvis skabe situationer hvor de studerende skal opf\xc3\xb8re sig p\xc3\xa5 en s\xc3\xa5dan m\xc3\xa5de som man \xc3\xb8nsker de skal opf\xc3\xb8re sig i andre situationer. Bereiter mener, at man bliver det som ens handlinger er._NEWLINE_James Greenos syn p\xc3\xa5 transfer indeb\xc3\xa6rer mere fokus p\xc3\xa5 kontekst end de ovenst\xc3\xa5ende teoretikere. Han mener, at det man l\xc3\xa6rer er generelle situationstilpassede handlingsm\xc3\xa5der og det er disse der overf\xc3\xb8res. Situationer er forskellige alt efter hvem, hvor og hvad man agerer med. De handlingsm\xc3\xa5der vi har med er ikke faste og kan derfor udvikle sig. N\xc3\xa5r man skal t\xc3\xa6nke didaktisk design af undervisning vil man s\xc3\xa5ledes s\xc3\xb8ge at skabe situationer s\xc3\xa5 de studerende kan g\xc3\xa5 fra kontekst til kontekst. Via den konkrete handlingsm\xc3\xa5de bev\xc3\xa6ger vi os fra situation til situation._NEWLINE_Beach (muligvis Richard Beach) har ligeledes meget fokus p\xc3\xa5 kontekst. Han kan ikke lide at bruge ordet transfer, da han mener, at der her ligger for mange komplikationer. Han taler derfor om generalisering i stedet. Det han mener med generalisering er, at man tager den viden man har fra en sammenh\xc3\xa6ng og finder ud af hvordan man kan bruge det i en anden sammenh\xc3\xa6ng. Han forst\xc3\xa5r s\xc3\xa5ledes ved generalisering, at personen transformerer viden og handlinger fra en konkret sammenh\xc3\xa6ng p\xc3\xa5 m\xc3\xa5der, s\xc3\xa5 de bliver anvendelige i en anden konkret sammenh\xc3\xa6ng..'